Алим и фэеплъ зэпеуэ
Кышпэк къуажэм и курыт школым и топджэгупIэм щекIуэкIащ 2013 гъэм машинэ зэжьэхэуэм хэкIуэда Балъкъэр Алим и фэеплъ зэхьэзэхуэ.
Футбол цIыкIумкIэ зэпеуэр егъэкIуэкIыныр зи жэрдэмыр Алим и клас- сэгъухэрт. А Iуэхур абыхэм ядиIыгъащ физкультурэмкIэ егъэджакIуэ Бырсекъуэ Анзор. Зэхьэзэхуэм хэтащ 1992, 1996, 1998, 2000, 2001 гъэхэм школыр къэзыухахэр.
Зэпеуэм еплъыну къэкIуат Алим и щхьэгъусэ Заирэ, я къуэ цIыкIухэу Андемыррэ Дамиррэ дэщIыгъуу.
Зэпеуэ гуащIэм щытекIуащ 1992 гъэм школыр къэзыухахэр. ЕтIуанэ увыпIэр яубыдащ 2001 гъэм еджапIэм къыщIэкIахэм я гупым, Алим и классэгъуахэр (2000 гъэ ) ещанэ хъуащ.
КъыхэжаныкIахэм иратащ кубокхэр, медалхэр, щIыхь тхылъхэр. ЗэфIэкI зэраIэр къагъэлъэгъуащ Тхьэкъуахъуэ Ибрэхьим, гъуащхьэхъумэ Балъкъэр Мухьэмэд, топибл дэзыгъэкIа гъуащхьауэ Абазэхэ Албэч. Футболист нэхъыфIу къалъытащ Гуэщокъуэ Эдуард.
Фэеплъ медалхэр иратащ щIалэ цIыкIуитIми — Андемыррэ Дамиррэ. Балъкъэр Алим и унагъуэм фIыщIэ яхуищIащ зэпеуэр къызэзыгъэпэщахэм, абы хэтахэм.
УЭРДОКЪУЭ Азэмэт.
